《多丽 西湖春暮》
清代·俞士彪

怪东风，吹得韶华无几。祇留他、残红一朵，美人头上摇曳。

叹西湖、风光非昔，向登临谁会深意。前度桃门，旧时燕巷，重来瞻眺，暮云叠翠。

六桥外、斜阳芳草，是我断肠地。游人散，青帘无恙，且自沉醉。

又何况、繁华如梦，眼前多少憔悴。淡烟中、孤城半掩，万骑骄骢饮春水。

内院新声，后庭遗曲，祇今犹自在人耳。算惟有、两峰千古，曾也见兴废。

黄昏后，月上女墙，谁忍凝睇。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。